Դեսպանը նաև նախազգուշացրեց, որ «ԱՄՆ կառավարության ուշադրությունը և ռեսուրսները կոռուպցիայի դեմ պայքարին նպատակաուղղելու մասին որոշումը մեկուսի չի ընդունվել: Խթանը գալիս է ԱՄՆ կառավարության ամենաբարձր մակարդակից: 2015թ. Ազգային անվտանգության ռազմավարության մեջ նախագահ Օբաման նշեց, թե ինչու է Ամերիկան բոլոր մակարդակներում ու բոլոր ոլորտներում գործակցում կոռուպցիայի դեմ պայքարող պետությունների ու հաստատությունների հետ ամբողջ աշխարհում», ասել է թե՝ ԱՄՆ-Հայաստան բոլոր տեսակի, այդ թվում՝ գործարար և առևտրային հարաբերությունների խորությունը պայմանավորված է նաև կոռուպցիայի դեմ պայքարի արձանագրած արդյունքներով: Դա թերևս պարզաբանում էր կոռուպցիայի վերաբերյալ «Ազատություն» ռադիոկայանում իր հնչեցրած հայտարարությունները, որոնք իշխանության որոշ շրջանակներում բուռն հակազդեցություն առաջացրեցին, և դեսպան Միլսն ակնարկում էր, որ իր գնահատակններն անհատ դիվանագետի պնդումներ չեն, այլ գալիս են ավելի վերևից, ում հետ պայմանավորվածություններ են ձեռք բերել ՀՀ իշխանությունները: